Vist l'escrit de convocatòria de vaga presentat pel Comitè d'Empresa de Ferrocarril Metropolità de Barcelona, SA (amb registre d'entrada de 4 de febrer de 2019), que està prevista per als dies 25, 26, 27 i 28 de febrer de 2019 i que, amb aturades de dues hores, es durà a terme en diferents franges que varien en funció del personal i que s'especifiquen a continuació: des de les 7.00 fins a les 9.00 hores i des de les 16.00 fins a les 18.00 hores el personal d'operació i manteniment; les dues últimes hores del servei dels dies de vaga (des de les 22.50 fins a les 24.50 hores) ACC de T8 i TOLA de T8 i T3 i en el cas dels MOTI i ICOM que presten servei d'última hora; CTO, OLA i OE de torn 3 realitzaran l'aturada les dues primeres hores del seu servei; el personal de jornada EURO realitzarà l'aturada des de les 9.30 fins a les 11.30 hores; els treballadors de manteniment de torn 3 realitzarà l'aturada des de la 1.00 fins a les 3.00 hores començant la vigília del 25 de febrer; UMEAT i Porta Cotxera realitzaran l'aturada de 4.00 a 6.00 hores començant la vigília del 25 de febrer;
Vist que el servei de transport de viatgers que efectua l'empresa Ferrocarril Metropolità de Barcelona, SA, a Barcelona i a la seva àrea d'influència, cal considerar-lo un servei essencial per a la comunitat, ja que la seva interrupció afectaria el dret a la lliure circulació que recull l'article 19 de la Constitució espanyola;
Vist que l'autoritat governativa ha d'establir les mesures necessàries per mantenir-ne el servei essencial, tenint en compte que aquesta restricció ha de ser justificada i proporcional amb l'exercici legítim del dret de vaga que reconeix l'article 28.2 de la Constitució;
Vist que el transport públic suburbà és un element indispensable en l'entorn ciutadà que permet que es desplacin diàriament un gran nombre de viatgers, que garanteix el dret a la mobilitat i facilita l'accés als llocs de treball, als de residència, als centres hospitalaris, als comerços i als centres d'activitat econòmica, social i cultural, raó per la qual constitueix un mitjà necessari per al desenvolupament d'altres drets, tot i l'existència d'altres mitjans de transport públic;
Vist que el moviment de viatgers i els desplaçaments s'han anat diversificant en els últims anys i les hores d'entrada i sortida de la feina, ja sigui als centres de treball de la indústria ja sigui a les oficines i els comerços, i als centres d'ensenyament i als centres socials i sanitaris, no es produeixen únicament en les anomenades hores punta, sinó que hi ha una distribució al llarg del dia que es tendeix a homogeneïtzar, motivada, entre altres factors, per les jornades intensives, les flexibilitats horàries i la conciliació de la vida laboral i familiar; i vist que aquest fet afecta d'una manera especialment greu les persones sense vehicle particular, les persones grans, les persones amb discapacitat i les persones que resideixen en zones més aïllades, que són les que substancialment depenen del mitjà col·lectiu de transport, cal garantir el servei de transport de viatgers al llarg de tota la jornada i no només a hores punta.
Vist que en ordres anteriors s'han fixat serveis mínims per al servei de transport urbà tenint en compte la diferent intensitat d'ús que els usuaris fan al llarg del dia: d'una banda, les anomenades hores punta, des de les 6.30 a les 9.30 hores i des de les 16.00 a les 20.00 hores, i durant les quals, atesa la més alta incidència, queda justificat garantir el funcionament del servei amb un percentatge superior; i, de l'altra, les anomenades hores vall, que coincideixen amb la resta de la jornada, i durant les quals es garanteix el servei amb un percentatge inferior;
Vist que durant aquestes dates la ciutat acull al recinte de Fira de Barcelona el Mobile World Congress, i que hi ha la previsió d'un increment del nombre de persones que accediran al recinte de més de 100.000 per dia i de les quals un nombre molt elevat són visitants; valorant aquestes dades, i tenint en compte que en la present edició aquestes xifres es poden incrementar, és, per tant, previsible que el nombre de desplaçaments que habitualment absorbeix el servei de transport públic també s'incrementi de manera considerable i provoqui col·lapses importants en qualsevol punt de la ciutat i, molt especialment, al voltant del recinte firal.
Així mateix, cal considerar també el greu impacte que la vaga podria suposar per al futur econòmic de la ciutat de Barcelona i de Catalunya en relació amb els esdeveniments de transcendència internacional;
Vistes les consideracions anteriors es considera adient fixar uns serveis mínims consistents en el 50% del servei durant les hores punta, és a dir, de 6.30 a 9.30 hores i de 16.00 a 20.00 hores, i el 30% del servei durant les hores vall, és a dir, durant la resta de franges horàries.
Aquest increment del 10% respecte d'ordres anteriors obeeix a les raons exposades en relació amb el Mobile World Congress.
En qualsevol cas, es manté el servei indispensable per poder donar la infraestructura imprescindible per al funcionament dels serveis mínims assenyalats i s'ha de complir el servei necessari per cobrir les sortides i les entrades des de les terminals en els inicis i finals de trajecte.
Atès que en vagues anteriors de característiques anàlogues a aquesta empresa es van dictar l'Ordre TSF/153/2018, de 18 de setembre; l'Ordre TSF/63/2017, de 20 d'abril; l'Ordre TSF/161/2016, de 15 de juny; l'Ordre TSF/124/2016, de 25 de maig; l'Ordre TSF/88/2016, de 21 d'abril; l'Ordre TSF/65/2016, de 30 de març; l'Ordre TSF/10/2016, de 27 gener, i l'Ordre EMO/264/2012, de 13 de setembre;
Vist que, en l'acte de mediació de 12 de febrer de 2019, les parts en conflicte han formulat les seves propostes de serveis mínims, tal com consta a l'expedient;
Vist que s'ha demanat informe a l'Àrea Metropolitana del Transport;
Atès el que disposen l'article 28.2 de la Constitució espanyola; l'article 170.1 i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pel Comitè d'Empresa de Ferrocarril Metropolità de Barcelona, SA, que està prevista per als dies 25, 26, 27 i 28 de febrer de 2019 i que, amb aturades de dues hores, es durà a terme en diferents franges que varien en funció del personal, tal com s'especifica al segon paràgraf d'aquesta Ordre, s'entén condicionada al manteniment dels serveis mínims següents:
Períodes de vaga coincidents amb hores punta: 50% del servei.
Períodes de vaga coincidents amb hores vall: 30% del servei.
S'ha de mantenir el servei indispensable per poder donar la infraestructura imprescindible per al funcionament dels serveis mínims establerts i poder reiniciar el servei.
S'ha de complir el servei necessari per cobrir les sortides i les entrades des de les terminals en els inicis i finals de trajecte.
L'empresa, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el Comitè de Vaga.
Les parts han de donar prou publicitat a la vaga perquè aquesta sigui coneguda per la ciutadania.
Barcelona, 22 de febrer de 2019